NOTĂ INFORMATIVĂ

la proiectul Hotărîrii Guvernului „Cu privire la modificarea şi completarea unor acte legislative”

1. Temei pentru elaborare

Elaborarea proiectului de Lege este realizată în vederea executării pct.40 din Planul Naţional de acţiuni pentru Implementarea Acordului de Asociere Republica Moldova – Uniunea Europeană în perioada 2014-2016, aprobat prin Hotărîrea Guvernului nr. 808 din 07.10.2014, cu scopul apropierii legislaţiei în materie de protecţie a consumatorilor în raporturile ce surprind drepturile de folosinţă a unităţilor de cazare, precum şi de a consolida securitatea juridică, astfel încît consumatorii şi întreprinzătorii să beneficieze de toate avantajele pieţei interne.

1. **Scopul elaborării** crearea cadrului unitar, bazat pe concepte juridice clar definite, care să reglementeze contractele privind produsele de vacanţă, precum şi anumite aspecte ale raporturilor dintre profesionişti şi consumatori în cadrul legislaţiei Republicii Moldova.
2. **Generalităţi**

Proiectul legii prevede norme ce ţin de prevederile contractuale legate de serviciile turistice şi produsele de vacanță şi transpune Directiva 2008/122/CE a Parlamentului European şi a Consiliului din 14 ianuarie 2009 privind protecţia consumatorilor în ceea ce priveşte anumite aspecte referitoare la contractele privind dreptul de folosinţă a bunurilor pe durată limitată, la contractele privind produsele de vacanţă cu drept de folosinţă pe termen lung, precum și la contractele de revînzare și de schimb.

Proiectul reglementează condiţiile de formă şi de fond ale contractului privind cazarea periodică, contractului privind produsele de vacanţă pe termen lung, contractului de intermediere şi contractului de schimb.

Mai mult ca atît, proiectul conţine dispoziţii importante în ceea ce priveşte condiţiile de publicitate şi informaţiile precontractuale pe care profesioniştii trebuie să le ofere consumatorilor, care trebuie să fie suficient de clare, inteligibile şi suficiente.

Necesitatea completării şi armonizării contractului de servicii turistice cu reglementări specifice produselor de vacanţă este esenţială pentru a acoperi evoluţia pieţei imobiliare, apariţia unor noi produse de vacanţă similare dreptului de folosinţă pe durată limitată şi a anumitor tranzacţii referitoare la contractele de intermediere şi contractele de schimb şi constatarea că anumite aspecte, deja reglementate, trebuie să beneficieze de o actualizare şi clarificare, pentru a preveni dezvoltarea unor produse concepute astfel încît să eludeze de la normele şi dispoziţiile cadrului legislativ existent.

De menţionat, că lacunele existente în reglementare pot crea cazuri de denaturare substanţială a concurenţei şi genera probleme grave consumatorilor, împiedicînd astfel funcţionarea corespunzătoare a pieţelor interne. Astfel, prin dezvoltarea cadrului normativ se urmăreşte armonizarea completă a sectorului turistic pentru a se asigura acelaşi nivel ridicat de protecţie a intereselor economice pentru toţi consumatorii din Uniunea Europeană şi pentru crearea unei veritabile pieţe interne.

Proiectul în speţă aduce şi aspecte inovative în domeniul vizat, cum ar fi:

* introducerea unor Formulare standard, asemenea unui contract tipizat, corespunzător

fiecărui tip de contract definit în proiect, ceea ce înseamnă că informaţia pe care o cuprind Formularele date este informaţia minimă pe care profesionistul este obligat să o pună la dispoziţia consumatorului;

* Formularul tipizat de revocare – care simplifică la maxim procedura de revocare a contractului;
* interzicerea oricăror plăţi în avans, precum şi acordarea de garanții, rezervarea de bani prin intermediul conturilor, recunoașterea explicită a datoriilor, precum și orice alte plăți efectuate de consumator către profesionist sau către orice alt terț înainte de sfîrșitul termenului de revocare a contractului.

1. **Esenţa proiectului de lege**

Proiectul de lege vine să uniformizeze regimurile juridice distincte ale produselor de vacanţă cu cazare periodică, pe termen lung, intermediere și de schimb.

**Esenţa proiectului constă în completarea** prevederilor art.752 şi art.1145 al Codului Civil cu norme care reglementează produsele de vacanţă şi intermedierea lor.

Astfel, la art.11451 proiectul vine să definească contractul privind cazarea periodică, contract prin care un profesionist se obligă să acorde consumatorului dreptul de a folosi o locuinţă sau o unitate de cazare în scopul şederii peste noapte, în mod periodic, în decursul unui termen care depăşeşte 1 an, iar consumatorul se obligă să plătească un preţ total.

Art.11452 defineşte alte contracte aferente produsului de vacanţă, cum ar fi: contractul privind produsul de vacanţă pe termen lung, contractul de intermediere şi contractul de schimb. Sunt specificate condiţiile la încheierea contractelor de mai sus, termenul şi alte caracteristici ce ţin de reglementarea contractuală.

La art.11454 proiectul conţine prevederi care vizează norme de protecţie a consumatorului, constînd în prealabila şi corecta informare a consumatorului, forma şi conţinutul contractului încheiat între consumator şi profesionist, dreptul de revocare a contractului şi interzicerea plăţilor în avans.

Proiectul vine cu specificarea că înainte de încheierea contractului, profesionistul atrage atenţia consumatorului într-o manieră explicită asupra: existenţei dreptului de revocare a contractului, termenului de revocare şi interzicerii plăţilor în avans în această perioadă. Totodată, art. 7521 precizează că consumatorul are dreptul de revocare a contractelor în termen de 14 zile calendaristice, fără invocarea niciunui motiv.

În cazul în care exercită dreptul de revocare a contractului, consumatorul nu suportă niciun cost și nici nu este răspunzător pentru plata vreunei sume aferente eventualelor servicii prestate înainte de revocarea contractului.

De asemenea, se completează Codul contravenţional al Republicii Moldova nr. 218-XVI din 24 octombrie 2008 (Monitorul Oficial al Republicii Moldova, 2009, nr. 3-6, art. 15), cu art. 3531, cu alineatul (1), în scopul stabilirii sancţiunilor pentru încălcarea cerinţelor faţă de încheierea şi executarea contractelor privind produsele de vacanţă. De asemenea în scopul implementării prevederilor proiectului de modificare a Codului civil, (proiect care este înregistrat în Parlament cu nr.372 şi care este propus pentru lectura a doua), s-au propus sancţiuni în Codul contravenţional la art.3531 alin.(2) pentru încălcarea cerinţelor faţă de încheierea şi executarea contractelor privind serviciile turistice.

**În calitate de a**utoritate **de supraveghere şi control privind respectarea legislaţiei cu privire la** cerinţele faţă de încheierea şi executarea contractelor privind serviciile turistice şi contractelor privind produsele de vacanţă, cu drept **de constatare a încălcărilor şi aplicare a sancţiunilor** este **Agenţia Turismului.**

1. **Măsuri instituţionale şi organizaţionale pe care le implică actul elaborat**

Prin proiectul legii nu se prevede instituirea unei autorităţi sau instituţii noi pentru implementarea prevederilor stabilite. **În calitate de supraveghere şi control a domeniului turismului vine Agenţia Turismului care la etapa de informare precontractuală şi contractuală va gestiona implementarea legii.**

Măsuri organizatorice vor fi necesare la etapa de implementare a legii şi anume informarea şi instruirea profesioniştilor şi/sau comercianţilor **cu prevederile noi legate de contractele privind produsele de vacanţă şi intermedierea lor, precum şi** drepturile consumatorilor în cadrul încheierii contractelor. **Aceste activităţi se vor desfăşura în limita atribuţiilor de serviciu, de către funcţionarii din cadrul Agenţiei Turismului.**

1. **Impactul proiectului**

**Se consideră că proiectul Legii pentru** modificarea şi completarea unor acte legislative **va prezenta un cadru legislativ adecvat, care va** consolida securitatea juridicăîn materie de protecţie a consumatorilor în raporturile ce surprind drepturile de folosinţă a unităţilor de cazare.

1. **Consultarea proiectului legii**

Proiectul legii a fost consultat şi avizat de ministerele şi instituţiile cointeresate. Propunerile şi obiecţiile parvenite au fost examinate şi incluse în proiect.

Analiza preliminară a impactului de reglementare asupra activităţii de întreprinzător a fost examinată şi a primit aviz pozitiv la Grupul de lucru pentru reglementarea activităţii de întreprinzător, (proces-verbal nr.19 din 30.09.2015).

1. **Fundamentarea economico-financiară**

În mare parte, implementarea proiectului de faţă nu presupune cheltuieli financiare suplimentare din bugetul de stat.

**Viceministru Valeriu TRIBOI**